Na osnovu člana 20 Zakona o poljoprivredi i ruralnom razvoju ( »Službeni list CG«, broj 56/09, 18/11, 40/11, 34/14 i 1/15) i člana 31 Statuta Opštine Tivat ( »Sl.list RCG-opštinski propisi« br.40/04 i 26/06 i »Sl.list CG-opštinski propisi« br. 12/11, 21/11 i 3/13) Skupština Opštine Tivat na sjednici održanoj dana 25. 04. 2017. godine, donijela je

**ODLUKU**

**o podsticajima u razvoj poljoprivrede**

**1 OPŠTE ODREDBE**

**Član 1**

Ovom Odlukom propisuju se vrste podsticaja i podrške investicijama u razvoj poljoprivrede ( u daljem tekstu: podsticaji), uslovi i način ostvarivanja prava na podsticaje, kao i obaveze korisnika podsticaja na teritoriji opštine Tivat.

**Član 2**

Podsticaji obuhvataju finansijsku podršku aktivnostima koji se odnose na investicije u poljoprivredi u svrhu: poboljšanja konkurentnosti i kvaliteta poljoprivredne proizvodnje u opštini, unapređenja životne sredine i ruralnog okruženja opštine, usmjeravanja proizvođača tržišnim uslovima i standardnima, povećanja poljoprivrednih površina, pripreme i promovisanje lokalnih inicijativa u sferi poljoprivrede i prerade poljoprivrednih proizvoda i kvalitetnijeg života u ruralnim oblastima.

**Član 3**

Sredstva za podsticaj razvoja poljoprivrede obezbjeđuju se u Budžetu Opštine.

Budžetom opredjeljena sredstva podsticaja raspoređuju se korisnicima prema Planu podsticajnih mjera u poljoprivredi, koji donosi Sekretarijat nadležan za poslove poljoprivrede.

Plan koriščenja sredstava za podsticanje razvoja poljoprivrede sadrži podatke o opredjeljenim sredstvima, utvrđuje iznose po pojedinim vrstama podsticaja predviđene ovom Odlukom i rokove objavljivanja javnog poziva.

**Član 4**

Sredstva podsticaja se dodjeljuju na osnovu javnog poziva (konkursa) za dodjelu podrške, koji se objavljuje u najmanje jednom dnevnom listu, na oglasnoj tabli i web sajtu Opštine. U toku jedne godine može da se objavi više od jednog javnog poziva, u zavisnosti od iskorišćenosti sredstava.

O ostvarivanju prava na podsticaje odlučuje organ nadležan za poslove poljoprivrede i vodoprivrede ( u daljem tekstu nadležni organ ), na način i postupku predviđenom ovom Odlukom .

**2 VRSTE PODSTICAJA**

**Član 5**

**2.1 Pravo na podsticaje u poljoprivredi korisnici ostvaruju kroz slijedeće vrste podsticaja:**

1. Podrška razvoju ruralnog turizma,
2. Podrška razvoju voćarske proizvodnje,
3. Podrška razvoju maslinarstva,
4. Podrška razvoju povrtarske i cvjećarske proizvodnje,
5. Podrška razvoju pčelarstva,
6. Podrška razvoju stočarstva,
7. Podrška razvoju organske poljoprivrede,
8. Podrška unapređenja seoske infrastrukture,
9. Podrška unapređenja manifestacija i promocija ruralnog područja i poljoprivrede,
10. Podrška razvoju ribarstva i marikulture,
11. Podrška korisnicima staračke naknade.

**2.2** **Podrška posebnoj namjeni – unapređenje lovstva**

**2.1.1. Podrška razvoju ruralnog turizma**

**Član 6**

Podrška razvoju ruralnog turizma treba da se bazira na projektima vezanim za boravak u tradicionalnim seoskim smještajnim kapacitetima, pješačenju, vožnji biciklom, degustaciji gastro ponude iz domena tradicionalnih proizvoda (riba, vino, pršut, sir, maslinovo ulje, med...), edukacija i direktno učešće u pripremanju samih proizvoda.

Podrška razvoju ruralnog turizma razrađivaće se kroz javne pozive planiranih Akcionim planovima Strategije ruralnog razvoja do 2020.godine i to;

1. Javni poziv za projekte renoviranja postojećih ruiniranih kuća i ostataka seoskih kuća u svrhu pružanja turističkih i/ili ugostiteljskih usluga u ruralnom području opštine,

2. Javni poziv za projekte opremanja ugostiteljskog, turističkog ili smještajnog objekta u svrhu pružanja turističkih i /ili ugostiteljskih usluga u okviru ruralnog razvoja,

3. Javni poziv za projekte finansiranja kupovine opreme neophodne za proizvodnju autohtonih proizvoda koji će osim kao osnovna djelatnost, biti u funkciji razvoja turizma posebnih interesa u ruralnom području i stvaranja novih brendova po kojima će Tivat biti prepoznat i kao agro turistička destinacija i koji će se koristiti pri pružanju turističkih i /ili ugostiteljskih usluga u ruralnim područjima opštine,

4. Javni poziv za projekte podizanja zasada voća i povrća koji će se koristiti pri pružanju turističkih i/ili ugostiteljskih usluga u ruralnim područjima opštine,

5. Javni poziv za projekte uređenja terena, bašte, livade ili vidikovaca u sklopu domaćinstva, a u funkciji pružanja turističkih i/ili ugostiteljskih usluga u ruralnom području opštine,

**2.1.2. Podrška razvoju voćarske proizvodnje**

**Član 7**

Podsticaji obuhvataju podršku aktivnostima koje se odnose na investicije za podizanje novih voćnih zasada; nabavku sadnica, nabavku đubriva za zasnivanje voćnjaka, nabavku mašina i uređaja za unapređenje voćarske proizvodnje, učešće u troškovima za izgradnju i poravku suhozida i podzida u voćnjaku .

**Podsticaji obuhvataju:**

* nabavku sadnica u skladu sa zakonskim propisima u ovoj oblasti, kao i materijala koji se koriste kod podizanja i održavanja voćnjaka ( kolčevi, ograde, zaštitne mreže itd);
* nabavka đubriva koja je potrebna za zasnivanje voćnjaka i to stajsko i vještačko đubrivo;
* nabavka mašina i uređaja za voćarsku proizvodnju,
* nabavku materijala za izgradnju i popravku suhozida i podzida u voćnjaku.

**Kriterijumi prihvatljivsti**

Korisnici moraju posjedovati ili imati u zakup poljoprivredno zemljište za podizanje voćnih zasada.

Zasadi treba da budu na površini ne manjoj od 500 m2.

Ukoliko je predmet investicije nabavka sadnog materijala uz zahtjev se prilaže deklaracija o kvalitetu sadnog materijala.

Korisnici moraju biti upisani u Registre kod Ministarstva nadležnog za poslove poljoprivrede ( daljem tekstu Ministarstvo ), do dana podnošenja zahtjeva.

**2.1.3 Podrška razvoju maslinarstva**

**Član 8**

**Podsticaji obuhvataju:**

* Aktivnosti koji se odnose na investicije za podizanje novih zasada maslina, revitalizaciju zasada maslina; nabavku opreme i mehanizacije za unapređenje maslinarstva, izgradnju i popravku suhozida i podzida u maslinjaku,
* Obezbjeđivanje premija po:

1. Kilogramu obranog ploda masline i
2. Litru proizvedenog ekstradjevičanskog maslinovog ulja,

* Uvođenje novih tehnologija i poboljšanje higijensko tehničkih uslova maslinarima koji su upisani u Registar maslinjaka opštine Tivat (Evidencija maslinjaka) i u Registre koji se vode u Minstarstvu .
* Zaštitu protiv bolesti i štetočina.

**Prihvatljive investicije**

* Nabavka materijala koji se koriste kod podizanja i održavanja maslinjaka ( kolčevi , ograde, zaštitne mreže, itd);
* Nabavka sadnog materijala za zasnivanje novih maslinjaka;
* Revitalizacija starih maslinjaka ;
* Nabavka mašina i opreme za berbu masline i održavanje maslinjaka ( tresači maslina, mreže za berbu maslina, kosačice za održavanje maslinjaka, oprema za rezidbu I sl.);
* Nabavka ambalaže za čuvanje većih količina maslinovog ulja i tamne staklene ambalaže ( flaše) za manje pakovanje i za tržište;
* Nabavku materijala za izgradnju i popravku suhozida i podzida u maslinjaku.
* Nabavka ekološki prihvatljivih sredstava za zaštitu od bolesti i štetočina.

**Uslovi prihvatljivosti**

Korisnici moraju posjedovati ili imati u zakup poljoprivredno zemljište za podizanje zasada maslina.

Nabavka materijala koja se koristi kod podizanja i održavanja maslinjaka (kolčevi, ograde, zaštitne mreže, itd.), prihvatljiva je parcela sa minimum 50 stabala maslina uz uslov i da se lokacija upiše u Registar kod Ministarstva .

Korisnik mora imati minimum 50 stabala masline upisan u Registar kod Ministarstva.

Ukoliko je predmet investicije nabavka mašina i opreme za berbu masline, ambalaže, korisnik mora priložiti odgovarajući fiskalni račun i račun sa imenom i prezimenom kupca.

Ukoliko je predmet investicije nabavka sadnog materijala uz zahtjev se prilaže deklaracija o kvalitetu sadnog materijala.

Visina premija po kg obranog ploda masline i proizvedenog ekstradjevičanskog maslinovog ulja određuje se Planom podsticajnih mjera u poljoprivredi iz člana 3 stav 2.

Ukoliko je predmet investicija premija po kg obranog ploda masline uz zahtjev se kao dokaz o količini obranog ploda masline prilaže potvrda uljare gdje maslinar predaje masline na preradu.

U cilju povećavanja broja registracija maslinara kod nadležnih organa i u cilju uvođenja novih tehnologija i poboljšanje higijensko tehničkih uslova maslinarima koji su upisani u Registar maslinjaka opštine Tivat ( od 2015.godine Evidencija maslinjaka) i u Registre u Minstarstvu. Nadležni organ ( u zavisnosti od raspoloživih sredstava ) će planirati nabavku ove opreme (sudovi za čuvanje maslinovog ulja, mreže za berbu, makaze i sl.).

**2.1.4. Podrška razvoju povrtarske i cvjećarske proizvodnje**

**Član 9**

**Podsticaji obuhvataju:**

Podsticajne mjere odnosiće se na projekte za povećanje povrtarske i cvjećarske proizvodnje, povećanje broja plastenika i staklenika za povrtarsku proizvodnju, učešće u troškovima nabavke opreme za rad u ovim objektima, obezbjeđenje povoljnijih uslova zakupa tezgi na pijacama za ovakve poljoprivredne proizvođače. U skladu sa nacionalnom strategijom uključivanje proizvođača u registrovane šeme kvaliteta.

**Prihvatljive investicije**

* Izgradnja, rekonstrukcija i adaptacija različitih oblika zaštićenog prostora / staklenici I plastenici / za gajenje povrća i cvijeća u zaštićenom prostoru i opreme za ventilaciju, grijanje odnosno hlađenje zaštićenog prostora;
* Izgradnja i / ili rekonstrukcija objekata za skladištenje povrća i cvijeća sa prostorima za sortiranje i pakovanje;
* Nabavka mehanizacije i oprema za pripremu zemlje, sađenje, berbu, sortiranje, pakovanje i skladištenje povrća i cvijeća;
* Nabavka materijala koji se koristi kod podizanja i održavanja zasada ( kolčevi, zaštitne mreže, itd) ;

**Uslovi prihvatljivosti**

Korisnici moraju posjedovati ili imati u zakupu poljoprivredno zemljište za gajenje povrća ili cvijeća.

Minimalne površine za podršku proizvodnje pojedinih kultura su:

* Gajenje na otvorenom polju
* Površina od 500 m 2 do 5000m2,
* Zaštićeni prostor ( plastenik ili staklenik):
* Površina od 100m2 do 1000m2 ( ova površina mora biti u jednoj cjelini).

Ne mogu se sabrati površine uzgoja različitih vrsta povrća za ispunjavanje navedenog minimuma.

Ukoliko je predmet investicije izgradnja plastenika / staklenika potrebno je dostaviti sertifikate (ateste) kojim se potvrđuje da plastenik / staklenik može izdržati opterećenje od minimum 100 kg / m2 i udare vjetra jačine minimum 50 km/h.

**2.1.5. Podrška razvoju pčelarstva**

**Član 10**

**Podsticaji obuhvataju**

Podsticajnim mjerama planirati sredstva za unapređenje pčelarstva .

Podsticajne mjere odnosiće se na projekte za poboljšanje kvaliteta proizvodnje meda, a biće povezana sa politikom kvaliteta iz Strategije razvoja poljoprivrede i ruralnih područja Crne Gore 2014 - 2020.godine. Podsticajne mjere odnosiće se i na učešće u troškovima nabavke opreme i ljekova za pčelinja društva, posebne mjere treba planirati za mlade pčelare mlađe od 30 godina, uključivati proizvođače u registrovane šeme kvaliteta.

**Prihvatljive investicije**

* Formiranje ili proširanje pčelinjaka sa pripadajućom opremom;
* Nabavka opreme za pčelarenje ( vrcanje, skladištenje, punjenje meda I sl.) kao i oprema za očuvanje kvaliteta i zdravstvene ispravnosti meda i drugih pčelinjih proizvoda;
* Nabavka antivaroznih podnjača, ljekova i prihrane za pčelinja društva;
* Posebna podrška mladim pčelarima.

**Uslovi prihvatljivosti**

Korisnici moraju posjedovati poljoprivredno zemljište ili uzeto u zakup za držanje pčelinjih društava .

Ukoliko je predmet investicije formiranje pčelinjaka ( početnik ) broj pčelinjih društva na kraju investicije ne može biti manji od 10, a ukoliko je predmet investicije proširenje pčelinjaka, broj pčelinjih društva mora biti uvećan za najmanje 5 društva.

Mladi pčelari su osobe mlađe od 30 godina i u svom vlasništvu treba da posjeduju najmanje 3 pčelinja društva.

Ukoliko je predmet investicije proširenje pčelinjaka, nabavka opreme, antivaroznih podnjača, ljekova i prihrane za pčelinja društva broj pčelinjih društava ne smije biti manji od 10.

Pčelari moraju imati podržani broj pčelinjih društva, u vlasnIštvu u trenutku objavljivanja javnog poziva za ostvarenje prava na podsticaj i upisani u Registre kod Ministarstva.

**2.1.6. Podrška razvoju stočarstva**

**Član 11**

Podrška stočarskoj proizvodnji sadrži:

* U govedarstvu premije po grlu za krave i priplodne junice,
* U kozarstvu i ovčarstvu premije po grlu za koze i ovce .

**Uslovi prihvatljivosti**

U govedarstvu razvonja premija obuhvata sva ona gazdinstva koja gaje minimum dvije krave i priplodne junice. Premija se odnosi samo za grla iznad ovog minimuma, do maksimuma od 50 grla za premiju. Kriterijum je ispunjen ako gazdinstvo drži taj broj grla minimalno 6 mjeseci, ako su životinje obilježene i ako je gazdinstvo upisano u Registar poljoprivrednih gazdinstva u Ministarstvu .

U kozarstvu i ovčarstvu razvojna premija obuhvata sva ona gazdinstva koja gaje minimum deset grla u stadu. Premija se odnosi samo na broj grla iznad ovog minimuma do maksimuma od 200 grla po gazdinstvu. Kriterijum je ispunjen ako gazdinstvo drži taj broj minimalno 6 mjeseci, ako su životinje obilježene i ako je gazdinstvo upisano u Registar poljoprivrednih gazdinstva u Ministarstvu.

**2.1.7. Podrška razvoju organske poljoprivrede**

**Član 12**

**Podsticaji obuhvataju**

Podsticaji u okviru organske poljoprivrede odnosiće se na učešće troškovima registrovanja za organsku proizvodnju, potom stimulansi u nabavci repro materijala, organskih đubriva, organskih preparata za zaštitu. S obzirom, na mogućnost za razvoj ovog vida poljoprivrede koja nije adekvatno iskorišćena, planiraće se posebne mjere za podsticanje poljoprivrednika u cilju njihove orjentacije na ovaj vid proizvodnje.

**Prihvatljive investicije**

* Podrška proizvođaču u prelaznom periodu organske proizvodnje ( troškovi sertifikacije i edukacije) i sl.
* Podrška podizanju novih organskih zasada,
* Podrška nabavci organskih đubriva, sadnog materijala i dozvoljenih sredstava za zaštitu .

**Uslovi prihvatljivosti**

Za ostvarivanje prava na ovu podršku poljoprivredni proizvođači moraju biti registrovani u Registar subjekata u organskoj proizvodnji u skladu sa važećim propisima .

Podrška se daje za organsku proizvodnju u bilo kojoj grani poljoprivredne proizvodnje.

**2.1.8. Podrška unapređenja seoske infrastrukture**

**Član 13**

**Podsticaji obuhvataju**

Podsticaji za seosku infrastrukturu odnosiće se na projekte unapređenja seoske infrastrukture pored putne povezanosti odnosiće se i na unapređenje seoskog vodosnabdijevanja, elektro distrubuciju, energetsku efikasnost i sl.

**Prihvatljive investicije**

Izrada katastra instalacije i razvoj prateće baze podataka (dužine trase, tipovi instalacija, tipovi stubova, svjetiljki, sijalica, troškovi el.energije na pojedinim mjernim mjestima).

Izradu projektne i tehničke dokumentacije za poboljšanje putne infrastrukture, poboljšanje seoskog vodosnabdijevanja, poboljšanje elektro mreže, energetsku efikasnost i sl.

**Uslovi prihvatljivosti**

Podnosilac zahtjeva za investicije iz stave 3 ovog člana može biti Odbor mjesne zajednice, Vodni odbor seoskih i drugih naselja ili njihovih djelova evidentiranih u mjesnim zajednicama.

**2.1.9. Podrška unapređenja manifestacija i promocija ruralnog područja i poljoprivrede**

**Član 14**

**Podsticaji obuhvataju**

Podsticaji će obuhvatati podršku kroz manifestacije i promocije odnosno odnosiće se na sufinansiranje učešća udruženja ili grupe proizvođača na sajamskim i sličnim manifestacijama.

Učešće u organizovanju i planiranju emisija o poljoprivredi u kojima je prvenstveno tema poljoprivreda i turizam sa područja opštine Tivat.

Učešće u organizovanju edukacija iz oblasti poljoprivredne proizvodnje i izdanju stručnih časopisa iz oblasti poljoprivrede i ruralnog razvoja.

**Uslovi prihvatljivosti**

Mjera se sprovodi na bazi godišnjih zahtjeva potencijalnih korisnika i dostavljenih planova i programa .

Prednost imaju aktivnosti promocije u okviru tradicionalnih manifestacija koje ističu specifičnosti domaćih proizvoda u pogledu njihovog kvaliteta .

Pored registrovanih poljoprivrednih proizvođača korisnici ovih podsticaja mogu biti i NVO čiji su ciljevi i djelatnost poljoprivreda.

Uz zahtjev za dodjelu sredstava korisnik podnosi program i detaljnu specifikaciju troškova ( za organizovanje sajmova, edukacija i sl.) ili predračun ( za učešće na sajmovima, izložbama i sl.).

**2.1.10. Podrška razvoju ribarstva i marikulture**

**Član 15**

**Podsticaji obuhvataju**

Podsticaji će obuhvatati podršku aktivnostima koje se odnose na investicije morskog ribarstva i marikulture u Tivatskom zalivu.

**Prihvatljive investicije**

Refundiranje dijela troškova nabavke opreme za ribarstvo ili marikulturu.

**Uslovi prihvatljivosti**

Za refundiranje dijela troškova nabavke opreme uz zahtjev i prateću dokumentaciju prilaže se dozvola za privredni ribolov ili dozvola za marikulturu.

**Član 16**

**2.1.11.Podrška korisnicima staračke naknade**

**Uslovi prihvatljivosti**

Korisnici ove podrške su nosioci poljoprivrednih gazdinstva koji su ostvarili pravo na staračku naknadu kod Ministarstva poljoprivrede i ruralnog razvoja.

Za korisnike staračkih nakanda podrška će se ostvariti na osnovu zahtjeva i na osnovu dostavljenog rješenja o odobrenju korišćenja staračke naknade od nadležnog Ministarstva.

Iznos podrške je isti kao i iznos staračke naknade.

**Član 17**

**2.2 Podrška posebnoj namjeni – unapređenje lovstva**

Podrška unapređenja lovstva na području opštine Tivat obuhvataće učešće u finasiranju afirmacije lovnog turizma, lovnog streljaštva, zatim lova kao privredne djelatnosti i unapređenja korišćenja lovnog područja.

Realizacija ove podrške ostvarivaće se u saradnji sa korisnikom lovišta na području opštine Tivat, posebnim ugovorom o sufinasiranju lovstva između Opštine i korisnika lovišta a na osnovu obrazloženih zahtjeva kao i godišnjeg izvještaja.

**3 NAČIN I POSTUPAK ZA OSTVARIVANJE PRAVA NA PODSTICAJE**

**Član 18**

Pravo na podsticaje ostvaruju fizička i pravna lica registrovana za obavljanje poljoprivredne djelatnosti kao i odgovarajuće NVO čiji su ciljevi i djelatnost poljoprivreda i koji imaju prebivalište odnosno sjedište na području opštine Tivat ( u daljem tekstu: korisnici), koji svoje aktivnosti u oblasti poljoprivrede sprovode na teritoriji opštine Tivat, osim pčelara koji mogu da imaju seleće pčelinjake u drugim opštinama.

**Član 19**

Pravo na podsticaje, korisnici iz člana 18 ove Odluke, mogu ostvariti ako :

Ispunjavaju uslove propisane ovom Odlukom;

-Nema neizmirenih poreskih obaveza prema organima lokalne uprave.

-Nije koristio podršku za istu investiciju od Ministarstva poljoprivrede i ruralnog razvoja, osim za podršku iz člana 14 ove Odluke.

Uslovi za ostvarivanje prava na podsticaje moraju biti ispunjeni najkasnije u trenutku objavljivanja javnog poziva.

**Član 20**

**3.1. Sredstvima podsticaja ne nadoknađuju se:**

* Nabavka korišćene odnosno polovne opreme i mehanizacije,
* Troškovi poreza, carine, uvoza, administrativne takse i sl. troškovi.
* Kupovina i zakup poljoprivrednog zemljišta i postojećih objekata,
* Troškovi obrtnih sredstava i operativni troškovi,
* Troškovi sopstvenog rada, ( zarada, doprinosa).

**Član 21**

Korisnici podsticajnih mjera moraju posjedovati poljoprivredno zemljište u svom vlasništvu ili u vlasništvu članova njegove uže porodice.

Članovima porodice u smislu ove odluke smatraju se: bračni drug, roditelji i djeca registrovanog poljoprivrednog proizvođača.

Ukoliko ne posjeduje poljoprivredno zemljište, korisnik može uzeti pod zakup poljoprivredno zemljište, za period ne kraći od 5 godina.

**Član 22**

Nabavka svih vrsta roba, usluga i radova može biti prihvaćena za podršku samo ukoliko je dobavljač roba, pružalac usluga i izvođač radova pravno lice registrovano za obavljanje tih djelatnosti.

**Član 23**

Jedan poljoprivredni proizvođač u jednoj godini može ostvariti pravo na podsticaj u vise različitih grana, a najviše po jednom osnovu u jednoj grani proizvodnje.

**3.2. Iznos podrške**

**Član 24**

Podrška se obezbjeđuje u iznosu do 50%od prihvatljive investicije za sve investicije bez PDV, sa sljedećim izuzecima:

* podrška mladim poljoprivrednim proizvođačima, ne mlađim od 18 godina i ne starijim od 30 godina u iznosu do 60% i ženama poljoprivrednim proizvođačima uz obavezu bavljenja poljoprivrednom proizvodnjom u narednih pet godina;
* iznos podsticajnih sredstava za nabavku sadnog materijala je do 80%,bez PDV;
* nabavke opreme za registrovane maslinare, za uvođenje novih tehnologija i poboljšana higijensko higijensko tehničkih uslova.

**Član 25**

Ukoliko ukupan iznos podnijetih zahtjeva za određena podsticajna sredstva prevazilazi budžetom planirani iznos sredstava, primljeni i odobreni zahtjevi će se prebaciti za narednu godinu i imaće prioritet, a ukoliko za određena podsticajna sredstva nema dovoljno zahtjeva preostala planirana sredstva mogu se preusmjeriti za drugu podsticajnu mjeru o čemu odlučuje nadležni organ lokalne uprave na osnovu pristiglih zahtjeva.

**3.3. Postupak ostvarivanja prava**

**Član 26**

Postupak za ostvarivanje prava na podsticaje pokreće nadležni organ objavljivanjem javnog poziva za dodijelu podrške, u skladu sa Planom iz člana 3 ove Odluke.

Javni poziv obavezno sadrži: vrste podsticaja, iznose po pojedinim vrstama podsticaja, korisnici podrške, uslove predviđene po vrstama podsticaja, dokumenta koje je podnosilac zahtjeva dužan da priloži uz zahtjev, rok podnošenja zahtjeva i druge dokaze o neophodnim činjenicama i okolnostima.

Nadležni organ može i produžiti rok za podnošenje zahtjeva, ukoliko procjeni da treba ( u slučajevim malog broja zahtjeva ili sl.)

**Član 27**

Dokumenta koja se dostavljaju uz zahtjev za ostvarivanje prava na podsticaj moraju da glase

na podnosioca zahtjeva i prilažu se u originalu ili ovjerenoj kopiji.

Svi podneseni dokumenti ne smiju biti stariji od 6 mjeseci od dana podnošenja zahtjeva.

Za nabavljena sredstva i opremu u inostranstvu uz zahtjev se prilaže i prateća carinska dokumentacija.

**Član 28**

Iznos podsticaja se utvrđuje nakon obrade i obračuna prispjelih zahtjeva za svaku vrstu podsticaja u zavisnosti od broja zahtjeva i u skladu sa iznosom koji je utvrđen Planom korišćenja sredstava za podsticanje razvoja poljoprivrede iz člana 3 ove Odluke.

Nadležni organ prije odobravanja novčanih podsticaja, obilazi proizvođače koji su dostavili komletnu dokumentaciju i uvidom na licu mjesta, vrši provjeru podataka i uslova propisanih ovim pravilnikom i o tome sačinjava zapisnik sa ocjenom i mišljenjem o ispunjavanju uslova za korišćenje podsticaja.

Na osnovu priložene dokumentacije i uvida na licu mjesta nadležni organ konstatuje ispunjenost uslova za ostvarivanje prava na podsticajna sredstva i rješenjem donosi konačnu odluku.

Neblagovremene i nepotpune zahtjeve se neće razmatrati.

**Član 29**

Isplata podsticajnih sredstava vrši se direktnim plaćanjem na žiro račun korisnika.

**3.4. Obaveze korisnika**

**Član 30**

Korisnici prava dužni su namjenski koristiti podsticajna sredstva.

Kontrolu utroška odobrenih podsticajnih sredstava kontinuirano vrši nadležni organ. Na zahtjev nadležnog organa, korisnik je dužan dostaviti izvještaj o utrošenim sredstvima u roku od 7 dana od dana podnošenja zahtjeva.

Korisnici koji nenamjenski koriste podsticajna sredstva, koje utvrdi nadležni organ, gube pravo na podsticajna sredstva o čemu nadležni organ donosi posebno rješenje kojim će se korisniku naložiti vraćanje sredstava.

U slučaju nenamjenskog korišćenja, korisnik je u obavezi da u cjelosti vrati dodeljena sredstva u roku od 30 dana od dana prijema rješenja.

Korisnici su dužni dati tačne podatke. Lica koja su dali netačne podatke prilikom podnošenja zahtjeva, koje utvrdi nadležni organ, nemaju prava na podsticajna sredstva.

**Član 31**

Korisnici prava moraju čuvati dokumentaciju na osnovu koje su ostvarili pravo na podsticajna sredstva, najmanje pet godina od dana dobijanja podsticajnih sredstava.

**4 KAZNENE ODREDBE**

**Član 32**

Novčanom kaznom od 150 € do 10.000 € kazniće se za prekršaj pravno lice ako:

* nenamjenski koristiti podsticajna sredstva (član 30 stav 1);
* su dali netačne podatke prilikom podnošenja zahtjeva (član 30 stav 5);
* ne čuva dokumentaciju koja se odnosi na ostvarivanje prava na podsticaj najmanje pet godina od dana dobijanja podsticajnih sredstava (član 31).

Za prekršaj iz stava 1 ovog člana kazniće se i odgovorno lice u pravnom licu novčanom kaznom od 20 € do 1.000 €.

Za prekršaj iz stava 1 ovog člana kazniće se preduzetnik novčanom kaznom od 50 € do 3000 €.

Za prekršaj iz stava 1 ovog člana kazniće se i fizičko lice novčanom kaznom od 20 € do 1000 €.

**5 PRELAZNE I ZAVRŠNE ODREDBE**

**Član 33**

Za realizaciju ove Odluke odgovoran je nadležni organ.

Obaveze prema korisnicima programa izvršavaće se po dinamici utvrđenoj budžetskim planom

potrošnje za tekuću godinu.

**Član 34**

Ova Odluka stupa na snagu osmog dana od dana objavljivanja u “Službenom listu Crne Gore - opštinski propisi”.

Broj: 0304-320-180

Tivat ,25. 04. 2017.godine

SKUPŠTINA OPŠTINE TIVAT

Predsjednik,

Ivan Novosel